മക്ടോമിനെക്ക് ശസ്ത്രക്രിയ, മാഞ്ചസ്റ്റര് മധ്യനിര കൂടുതല് പ്രതിസന്ധിയില് പ്രീമിയര് ലീഗ് ക്ലബായ മാഞ്ചസ്റ്റര് യുണൈറ്റഡിന് തിരിച്ചടി. അവരുടെ മധ്യനിര താരമായ മക്ടോമിനെ ഒരു മാസത്തില് അധികം പുറത്തായിരിക്കും എന്ന് ക്ലബ് അറിയിച്ചു. താരത്തിന്റെ ഗ്രോയിന് ഇഞ്ച്വറി മാറാന് ആയി ശസ്ത്രക്രിയ നടത്തിയിരിക്കുകയാണ്. അടുത്ത മാസം നടക്കുന്ന അന്താരാഷ്ട്ര മത്സരങ്ങള്ക്കുള്ള സ്കോട്ട്ലന്ഡ് ടീമിലും മിഡ്ഫീല്ഡര് ഉണ്ടാകില്ല. ലീഡ്സ് യുണൈറ്റഡിനെതിരായ വിജയത്തിലും സതാംപ്ടണ് എതിരായ മത്സരത്തിലും മക്ടോമിനെ കളിച്ചിരുന്നു. ഇപ്പോള് തന്നെ വളരെ മോശം എന്ന് എല്ലാവരും വിലയിരുത്തുന്ന മാഞ്ചസ്റ്റര് യുണൈറ്റഡ് മധ്യനിരക്ക് മക്ടോമിനെയുടെ പരിക്ക് വലിയ പ്രശ്നമാകും. ഫ്രെഡും മാറ്റിചും മാത്രമാകും സെന്ട്രല് മിഡ്ഫീല്ഡറായി കളിക്കാന് യുണൈറ്റഡ് നിരയില് ഉണ്ടാവുക. ട്രാന്സ്ഫര് വിന്ഡോ അവസാനിക്കും മുമ്ബ് ഒരു മധ്യനിര താരത്തെ എങ്കിലും യുണൈറ്റഡ് സൈന് ചെയ്യും എന്ന പ്രതീക്ഷയിലാണ് ക്ലബ്.